作者:李賀
標題:惱公
內容:宋玉愁空斷，嬌饒粉自紅。歌聲春草露，門掩杏花叢。注口櫻桃小，添眉桂葉濃。曉奩妝秀靨，夜帳減香筒。鈿鏡飛孤鵲，江圖畫水葓。陂陀梳碧鳳，腰嫋帶金蟲。杜若含清露，河蒲聚紫茸。月分蛾黛破，花合靨朱融。發重疑盤霧，腰輕乍倚風。密書題豆蔻，隱語笑芙蓉。莫鎖茱萸匣，休開翡翠籠。弄珠驚漢燕，燒蜜引胡蜂。醉纈拋紅網，單羅掛綠蒙。數錢教奼女，買藥問巴賨。勻臉安斜雁，移燈想夢熊。腸攢非束竹，胘急是張弓。晚樹迷新蝶，殘霓憶斷虹。古時填渤澥，今日鑿崆峒。繡遝褰長幔，羅裙結短封。心搖如舞鶴，骨出似飛龍。井檻淋清漆，門鋪綴白銅。隈花開兔徑，向壁印狐蹤。玳瑁釘簾薄，琉璃疊扇烘。象床緣素柏，瑤席捲香蔥。細管吟朝幌，芳醪落夜楓。宜男生楚巷，梔子發金墉。龜甲開屏澀，鵝毛滲墨濃。黃庭留衛瓘，綠樹養韓馮。雞唱星懸柳，鴉啼露滴桐。黃娥初出座，寵妹始相從。蠟淚垂蘭燼，秋蕪掃綺櫳。吹笙翻舊引，沽酒待新豐。短佩愁填粟，長弦怨削菘。曲池眠乳鴨，小閣睡娃僮。褥縫篸雙線，鉤絛辮五總。蜀煙飛重錦，峽雨濺輕容。拂鏡羞溫嶠，薰衣避賈充。魚生玉藕下，人在石蓮中。含水彎蛾翠，登樓選馬鬃。使君居曲陌，園令住臨邛。桂火流蘇暖，金爐細炷通。春遲王子態，鶯囀謝娘慵。玉漏三星曙，銅街五馬逢。犀株防膽怯，銀液鎮心忪。跳脫看年命，琵琶道吉凶。王時應七夕，夫位在三宮。無力塗雲母，多方帶藥翁。符因青鳥送，囊用絳紗縫。漢苑尋官柳，河橋閡禁鐘。月明中婦覺，應笑畫堂空。